Man sterf in huisroof, vrou veg om lewe | Maroela Media
Man sterf in huisroof, vrou veg om lewe
'n Egpaar is Sondagaand in hul huis in Randpark oorrompel. Die man is doodgeskiet terwyl die vrou ernstig beseer is. (Foto: Emer-G-Med)
'n Man is Sondagaand tydens 'n oënskynlike huisroof in Randpark in Johannesburg doodgeskiet terwyl sy vrou ernstig beseer is en tans in 'n hospitaal om haar lewe veg.
Die identiteit van die slagoffers is nie in dié stadium bekend nie.
Volgens die nooddiens Emer-G-Med is die man reeds by nooddienswerkers se aankoms op die toneel dood verklaar.
"Die vrou het ook veelvuldige skietwonde gehad en moes van gevorderde lewensondersteuning voorsien word," het 'n woordvoerder van die nooddiens gesê. "Sy is na 'n nabygeleë hospitaal vir verdere behandeling geneem."
Inligting op die toneel dui daarop dat die egpaar deur 'n onbekende aantal gewapende verdagtes in hul huis oorval is.
Dit is nie duidelik of enigiemand al in verband met die voorval in hegtenis geneem is nie.
Maroela Media het Maandagoggend 'n navraag aan die polisie gerig en wag op terugvoer.
Stryd tussen Eskom, Emfuleni oor bankrekening duur voort
Boot, sleepwa verdwyn uit Baaise erf
Baie sterkte aan die familie. Ek dink net dit is belaglik dat jy nie eers meer in jou huis veilig is nie.
Jou huis is veronderstel om jou veilige spasie te wees , wie dink die mense is hulle??
Onbekende hoeveelheid gewapende verdagtes… Al wéér 'n klomp! Die vermetelheid en ek weet sommer die wapens is ongelisensieerd!
Baie jammer oor die gebeure. Verdere ondersoek is nodig. Hoekom die vrou so baie keer skiet? Is iets weg uit die huis of was dit n hit?
Die polisie se onbevoegdheid om hierdie misdaad hok te slaan deur proaktiewe polisiëring en nie die alewige ondersoek wat hul in elk geval nie behoorlik doen nie gaan anargie veroorsaak wat wetsgehoorsame burgers gaan dwing om gereg in eie hande te neem.